રાજકોટના જાણીતા ઍડવોકેટ અને જૈન સમાજની જાણીતી શેઠ આણંદજી કલ્યાણજી પેઢીના પ્રતિનિધિ પંકજભાઈ કોઠારી વિમલસાગર સુરીજી મહારાજની વાત સાથે સંપૂર્ણ રીતે સંમત થતા કહે છે કે જૈન સમાજની વસતી ઘટી રહી છે તે ખરેખર ચિંતાનો વિષય છે અને વિમલસાગર સુરીજી મહારાજે યોગ્ય સમયે આ મુદ્દો ઉઠાવ્યો છે. જૈન સમાજમાં ‘હમ દો હમારે દો’ ની નીતિ નહીં પણ હવે તો ‘હમ દો હમારા એક’ ની નીતિ અપનાવાઈ રહી છે તે સમયની સાથે બદલાવી જોઈએ તો જ સમાજનું અસ્તિત્વ ભવિષ્યમાં ટકી રહેશે. અગાઉના સમયમાં માબાપને ચારપાંચ સંતાનો હતાં એટલે સમાજની વ્યવસ્થા જ એવી હતી કે દરેક પરિવારમાંથી એકબે વ્યક્તિ દીક્ષા લઈને તેને ધર્મ અને સમાજનાં કાર્યો માટે સમર્પિત કરવામાં આવતા હતા. હવે તો એક જ સંતાન હોય એટલે સ્વાભાવિક છે આ વ્યવસ્થા જળવાય નહીં તેની સીધી અસર દીક્ષા કેટલા લોકો લે છે તેના પર પડે છે.